ส่วนที่ 1

ข้อมูลสรุป (Executive Summary)

บริษัท เอเชียน มารีน เซอร์วิสส์ จำกัด (มหาชน) ประกอบกิจการซ่อมและต่อเรือ
รวมถึงกิจการก่อสร้างงานทางวิศวกรรมอื่นๆ เช่น การทำโครงสร้างเหล็ก เป็นต้น
มีผู้ถือหุ้นรายใหญ่คือ กลุ่มตัณฑ์ไพบูลย์ (ดำเนินธุรกิจขนส่งและให้บริการทางน้ำภายใต้ชื่อ “ซีทราน”)
และกลุ่มผาณิตวงศ์ (ดำเนินธุรกิจในภาคอุตสาหกรรมน้ำตาล)
บริษัทได้รับการรับรองคุณภาพมาตรฐาน ISO 9001 (Version 2000) จาก Lloyd’s
Register Quality Assurance ครอบคลุมทั้งด้านการต่อเรือ และการซ่อมเรือ ในปี 2546
นอกจากธุรกิจด้านการซ่อมและต่อเรือแล้วบริษัทยังได้ขยายการลงทุนในไปยังธุรกิจที่เกี่ยวเนื่องกัน
โดยได้เข้าลงทุนในบริษัท เจนเนอรัล คลังสินค้า จำกัด (บริษัทย่อย)
เพื่อดำเนินธุรกิจให้เช่าคลังสินค้าในสัดส่วนร้อยละ 99.90 ของทุนจดทะเบียน
และเข้าลงทุนในบริษัท อาชิมา มารีน จำกัด (บริษัทย่อย) ในสัดส่วนร้อยละ 99.90
ของทุนจดทะเบียน เพื่อดำเนินธุรกิจรับเหมางานซ่อมเรือ และลงทุนในบริษัท อีโค มารีน จำกัด
(บริษัทย่อย) ในสัดส่วนร้อยละ 80 ของทุนจดทะเบียน เพื่อดำเนินธุรกิจให้บริการเรือ
ขจัดมลภาวะทางน้ำ

ผลการดำเนินงานโดยรวมของบริษัทในปีนี้ มีรายได้จากงานต่อเรือโดยสม่ำเสมอ
ขณะที่งานซ่อมเรือลดลงในไตรมาสที่ 2 แต่โดยสรุป บริษัทมีรายได้รวมสูงกว่าปีก่อนหน้าเล็กน้อย
ขณะที่กำไรสุทธิรวมดีขึ้นกว่าปีก่อน

ในปี 2550 บริษัทได้ดำเนินการตามวิสัยทัศน์ในการพัฒนากระบวนการผลิต และเทคโนโลยี
โดยมีการปรับปรุงพื้นที่การทำงานและกระบวนการผลิตเพื่อสานต่อความมุ่งมั่นนำตราผลิตภัณฑ์
ASIMAR สู่ตลาดต่างประเทศทั้งงานซ่อมเรือและงานต่อเรือ
รวมทั้งงานที่เกี่ยวเนื่องกับงานปฏิบัติการนอกชายฝั่งหรือ Offshore services
ในการตอบสนองความต้องการงานต่อเรือที่เพิ่มขึ้นนั้น บริษัทได้ลงนามในสัญญากับลูกค้าต่างประเทศ
2 ราย ได้แก่ สัญญารับจ้างดัดแปลงเรือจากเรือคอนเทนเนอร์เป็นเรือสนับสนุนงานนอกชายฝั่ง
ขนาดความยาว 90 เมตร จำนวน 1 ลำ
และสัญญาต่อเรือสำหรับงานสำรวจปิโตรเลียมขนาดความยาว 50 เมตร จำนวน 1 ลำ

บริษัทได้จัดทำแผนธุรกิจที่ชัดเจนในช่วง 3 ปี ข้างหน้า รวมทั้งแผนลงทุน
เพื่อเพิ่มประสิทธิภาพการจัดการผลิต เช่น ระบบลอจิสติกส์ภายในโรงงาน
ระบบงานพ่นกริดแผ่นเหล็กที่จะช่วยดูแลผลกระทบต่อภาวะแวดล้อมของชุมชน
ตามแนวคิดการดูแลสิ่งแวดล้อมและชุมชน (Corporate and Social Responsibility)
และบริษัทยังยึดมั่นการดำเนินงานตามหลักการกำกับดูแลกิจการที่ดี
เพื่อยกระดับความเชื่อมั่นของผู้ลงทุนและผู้เกี่ยวข้องทุกฝ่าย
ซึ่งทำให้บริษัทมีความมั่นใจในการก้าวสู่การแข่งขันในเวทีระดับภูมิภาคอาเซียน

จากการวิเคราะห์ฐานะการเงินในปี 2550 บริษัทมีสินทรัพย์รวม 840 ล้านบาทเพิ่มขึ้นจำนวน 120
ล้านบาทจากปี 2549 คิดเป็นร้อยละ 16 ส่วนใหญ่มาจากเงินลงทุนชั่วคราวจำนวน 25 ล้านบาท
เพิ่มขึ้น 25 ล้านบาท คิดเป็นร้อยละ 100 สินค้าคงเหลือจำนวน 113 ล้านบาท เพิ่มขึ้น 20
ล้านบาทคิดเป็นร้อยละ 22 เงินจ่ายล่วงหน้าเพื่อซื้อสินค้าจำนวน 42 ล้านบาท เพิ่มขึ้น 31 ล้านบาท
คิดเป็นร้อยละ 282 ที่ดิน อาคาร อุปกรณ์ จำนวน 362 ล้านบาท เพิ่มขึ้น 14 ล้านบาท
คิดเป็นร้อยละ 4 ส่วนหนี้สินรวมจำนวน 567 ล้านบาท เพิ่มขึ้น 115 ล้านบาทคิดเป็นร้อยละ 25

รายได้จากการรับจ้างในปี 2550 เท่ากับ 671 ล้านบาท เพิ่มขึ้น 257 ล้านบาท จากรายได้ 514
ล้านบาทในปี 2549 คิดเป็นร้อยละ 30 โดยรายได้หลักมาจากการซ่อมเรือ 396 ล้านบาท
ลดลงจากปีก่อน 4 ล้านบาท หรือคิดเป็นร้อยละ 1
เนื่องจากภาวะการแข่งขันในอุตสาหกรรมซ่อมเรือทั้งภายในประเทศและต่างประเทศ
แต่มีรายได้จากการต่อเรือเพิ่มขึ้น 163 ล้านบาท ( ณ ธันวาคม 2550 โครงการเรือ GATI
มีความคืบหน้าร้อยละ 65 , โครงการเรือALMANSOORI มีความคืบหน้าร้อยละ 10 )
ทั้งนี้รายได้ต่อเรือและซ่อมเรือบางส่วน เป็นสกุลเงินเหรียญสหรัฐอเมริกา
ซึ่งบริษัทได้จัดทำสัญญาอัตราแลกเปลี่ยนล่วงหน้าครบทั้งจำนวน ขณะที่ต้นทุนในการรับจ้างเท่ากับ 556
ล้านบาท เพิ่มขึ้น 145 ล้านบาท จาก 411 ล้านบาท ในปี 2549 คิดเป็นร้อยละ 35

ค่าใช้จ่ายในการขายและบริหารสูงขึ้น 1 ล้านบาท คิดเป็นร้อยละ 1
เนื่องจากการตั้งสำรองหนี้สงสัยจะสูญจำนวน 11 ล้านบาท

กำไรสุทธิในปี 2550 เท่ากับ 18 ล้านบาท เพิ่มขึ้นจากขาดทุนสุทธิ 6 ล้านบาท ในปี 2549
ซึ่งคิดเป็นร้อยละ 413 เนื่องจากรายได้จากการซ่อมเรือลดลง และมีการตั้งสำรองหนี้สงสัยจะสูญ
และมีการจ่ายภาษีนิติบุคคลเพิ่มขึ้น 12 ล้านบาท คิดเป็นร้อยละ 382 ขณะที่ดอกเบี้ยจ่ายลดลง 2
ล้านบาท คิดเป็นร้อยละ 15 จากปี 2549 เนื่องจากเงินต้นและอัตราดอกเบี้ยในตลาดลดลง

นอกจากนี้ บริษัทยังได้ให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส
ทั้งรายงานข้อมูลการเงินและข้อมูลทั่วไป
ตลอดจนข้อมูลสำคัญที่มีผลกระทบต่อราคาหลักทรัพย์ของบริษัท
โดยเผยแพร่ข้อมูลข่าวสารต่างๆให้นักลงทุนและผู้เกี่ยวข้องได้รับทราบ